Պակիստանա-հնդկական սահմանային հակամարտություն (2019)

Պակիստանա-հնդկական սահմանային հակամարտություն (2019), Քաշմիրում Հնդկաստանի և Պակիստանի զինված ուժերի միջև սահմանային բախումներ։ Համարվում է Պակիստանա-հնդկական հակամարտության և Քաշմիրի համակամարտության մաս։

Նախորդող իրադարձություններ 

Հակամարտությունը սկսել է 2019 թվականի փետրվարի 14-ին, երբ Ջամմու-Սրինագար միջպետական խճուղով անվտանգության ծառայության անձնակազմին տեղափոխվող շարասյան վրա ահաբեկչական գործողություն տեղի ունեցավ ականապատված մեքենայի կողմից։ Հարձակման արդյունքում զոհվեցին Հնդկաստանի ոստիկանության պահեստազորային ուժերի 45 աշխատակիցներ։

Իրադարձությունների ընթացք 
2019 թվականի փետրվարի 26-ին Հնդկաստանի զինված ուժերի 12 Միրաժ 2000 ինքնաթիռ 4 Սու-30 ինքնաթիռի ուղեցկությամբ անցել են Քաշմիրի սահմանային գիծը և բարձր ճշգրտության AGM-142 Have Nap և Spice հրթիռներով ավիահարվածներ են հասցրել Պակիստանի վերահսկողության տակ գտնվող տարածքներին։ Գործողություններին մասնակցել են նաև երկու լիցքավորող Իլ-78 ինքնաթիռներ, ռադիոտեղորոշման և ղեկավարման А-50 ավիացիոն համալիրը և հետախուզության IAI Heron ԱԹՍ-ն։ Հնդկաստանը հայտարարել է, որ Բալակոտի ավիացիոն հարվածը պատասխան էր Պուլվամայի ահաբեկչական հարձակմանը։ Հնդկաստանի տվյալներով՝ հարձակման հետևանքով զոհվել է մոտ 350 զինյալ։ Ավիահարվածներից հետո ինքնաթիռներն առանց կորստի վերադարձել են Հնդկաստանի օդային տարածք։ Պակիստանի զինված ուժերն օդ են բարձրացրել չորրորդ սերնդի բազմաֆունկցիոնալ F-16 կործանիչ, սակայն այդ պահին Հնդկաստանի ԶՈՒ ինքնաթիռները լքել էին հարձակման վայրը։

Ավիահարվածը 1971 թվականին պակիստանա-հնդկական երրորդ պատերազից հետո առաջինն էր, երբ Հնդկաստանի ԶՈՒ ինքնաթիռները հատում են շփման գիծը և առաջինը, երբ երկրները դարձել են միջուկային տերություններ։

Ճեպազրույցի ժամանակ Պակիստանի զինված ուժերի գեներալ-մայոր Ասիֆ Գաֆուրը հայտնել է Պակիստանի տարածքում զոհերի և ենթակառուցվածքներին հասցված վնասների բացակայության մասին։ Նա նաև ավելացրել է, որ Հնդկաստանի ԶՈՒ ինքնաթիռների երկու խումբ չեն հատել սահմանը, իսկ երրորդ խումբը ներխուժումից 3 րոպե հետո հետ է դարձվել Պակիստանի ԶՈՒ միջամտության հետևանքով։ Ավիահարվածներից հետո Հնդկաստանը սահմանի ողջ երկայնքով իր հակաօդային պաշտպանությունը բերել է լիարժեք մարտական վիճակի՝ զգուշանալով պատասխան գործողությունից։

2019 թվականի փետրվարի 27-ին ողջ օրվա ընթացքում փոքր տրամաչափի զենքերից կրակոցներ են եղել Պակիստանի և Հնդկաստանի շփման գծի երկայնքով։ Պակիստանը պաշտոնապես հայտնել է, որ զոհվել է չորս խաղաղ բնակիչ, և 11-ը վիրավորվել են։ Հնդկաստանը հայտնել է 10 զինվորների վիրավորման և երկու բնակելի տների վնասման մասին։

Պակիստանի ԶՈՒ-ն ավիահարվածներ է հասցրել Հնդկաստանի Ռաջուրի շրջանի Նադիանի, Լաամ Ջանգարի և Կերի բնակավայրերին և Համիրպուր Բհիմբեր Գալլի շրջանի Պունչե բնակավայրին։ Պակիստանի տվյալներով՝ խոցվել է 6 ոչ ռազմական թիրախ՝ Հնդկաստանի կողմից մարդկային կորուստներից և նյութական վնասներից խուսափելու նպատակով։ Հնդկաստանի զինվորականների տվյալներով՝ Պակիստանի ԶՈՒ երեք ինքնաթիռ Նովշերի Քաշմիրի հատվածում հատել է շփման գիծը, սակայն նրանց հեռացրել են Հնդկաստանի ԶՈւ երեք ինքնաթիռներ։

Հետևանքներ 
2019 թվականի փետրվարի 27-ին Պակիստանի օդային տարածքը փակվել է թռիչքների համար մինչև փետրվարի 28-ի կեսգիշերը։ Ավիաընկերությունները ստիպված են եղել վերաուղղել կամ չեղարկել չվերթները և երթուղիները դեպի Պակիստան։

Փետրվարի 28-ին Պակիստանը դադարեցրել է «Samjhauta Express» գնացքի աշխատանքները, որը շաբաթվա ընթացքում երկու անգամ հատել է Հնդկաստանի և Պակիստանի սահմանները։

Ծանոթագրություններ 

2019 Հնդկաստանում
2019 Պակիստանում
2019 հակամարտություններ